CELEX: 32017R0997
Language: el
Date: 2017-06-08 00:00:00
Title: Κανονισμός (EE) 2017/997 του Συμβουλίου, της 8ης Ιουνίου 2017, για την τροποποίηση του παραρτήματος III της οδηγίας 2008/98/ΕΚ του Ευρωπαϊκού Κοινοβουλίου και του Συμβουλίου σχετικά με την επικίνδυνη ιδιότητα HP 14 «οικοτοξικό» (Κείμενο που παρουσιάζει ενδιαφέρον για τον ΕΟΧ )

14.6.2017   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 150/1
               
            ΚΑΝΟΝΙΣΜΌΣ (EE) 2017/997 ΤΟΥ ΣΥΜΒΟΥΛΊΟΥ
      της 8ης Ιουνίου 2017
      για την τροποποίηση του παραρτήματος III της οδηγίας 2008/98/ΕΚ του Ευρωπαϊκού Κοινοβουλίου και του Συμβουλίου σχετικά με την επικίνδυνη ιδιότητα HP 14 «οικοτοξικό»
      (Κείμενο που παρουσιάζει ενδιαφέρον για τον ΕΟΧ)
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη την οδηγία 2008/98/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για τα απόβλητα και την κατάργηση ορισμένων οδηγιών (1), και ιδίως το άρθρο 38 παράγραφος 2,
      Έχοντας υπόψη την πρόταση της Ευρωπαϊκής Επιτροπής,
      Εκτιμώντας τα ακόλουθα:
      
                  (1)
               
               
                  Το παράρτημα III της οδηγίας 2008/98/ΕΚ περιλαμβάνει κατάλογο ιδιοτήτων των αποβλήτων που τα καθιστούν επικίνδυνα.
               
            
                  (2)
               
               
                  Η οδηγία 2008/98/ΕΚ ορίζει ότι ο χαρακτηρισμός αποβλήτων ως επικίνδυνων θα πρέπει να βασίζεται, μεταξύ άλλων, στην ενωσιακή νομοθεσία για τις χημικές ουσίες, ιδίως όσον αφορά τον χαρακτηρισμό των μειγμάτων ως επικίνδυνων, συμπεριλαμβανομένων των χρησιμοποιηθεισών για τον σκοπό αυτό τιμών των ορίων συγκέντρωσης. Η απόφαση 2000/532/ΕΚ της Επιτροπής (2) θεσπίζει κατάλογο τύπων αποβλήτων, προκειμένου να ενθαρρυνθεί ο εναρμονισμένος χαρακτηρισμός των αποβλήτων και να εξασφαλιστεί ο εναρμονισμένος καθορισμός των επικίνδυνων ιδιοτήτων των αποβλήτων εντός της Ένωσης.
               
            
                  (3)
               
               
                  Το παράρτημα III της οδηγίας 2008/98/ΕΚ προβλέπει ότι ο χαρακτηρισμός της επικίνδυνης ιδιότητας HP 14 «οικοτοξικό» γίνεται με βάση τα κριτήρια που καθορίζονται στο παράρτημα VI της οδηγίας 67/548/ΕΟΚ του Συμβουλίου (3).
               
            
                  (4)
               
               
                  Η οδηγία 67/548/ΕΟΚ καταργήθηκε με ισχύ από την 1η Ιουνίου 2015 και αντικαταστάθηκε από τον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου (4). Η εν λόγω οδηγία, ωστόσο, ενδέχεται να εξακολουθήσει να ισχύει για ορισμένα μείγματα έως την 1η Ιουνίου 2017, σε περίπτωση που τα εν λόγω μείγματα ταξινομούνται, επισημαίνονται και συσκευάζονται σύμφωνα με την οδηγία 1999/45/ΕΚ του Ευρωπαϊκού Κοινοβουλίου και του Συμβουλίου (5) και έχουν ήδη διατεθεί στην αγορά πριν από την 1η Ιουνίου 2015.
               
            
                  (5)
               
               
                  Το παράρτημα III της οδηγίας 2008/98/ΕΚ αντικαταστάθηκε από τον κανονισμό (ΕΕ) αριθ. 1357/2014 της Επιτροπής (6) για να εναρμονιστούν, όπου αυτό είναι απαραίτητο, οι ορισμοί των επικίνδυνων ιδιοτήτων με τον κανονισμό (ΕΚ) αριθ. 1272/2008 και να αντικατασταθούν οι παραπομπές στην οδηγία 67/548/ΕΟΚ με παραπομπές στον κανονισμό (ΕΚ) αριθ. 1272/2008.
               
            
                  (6)
               
               
                  Ο ορισμός της επικίνδυνης ιδιότητας HP 14 «οικοτοξικό» δεν τροποποιήθηκε με τον κανονισμό (ΕΕ) αριθ. 1357/2014, δεδομένου ότι ήταν απαραίτητη μια συμπληρωματική μελέτη προκειμένου να διασφαλιστούν η πληρότητα και η αντιπροσωπευτικότητα όσον αφορά πληροφορίες σχετικά με τις πιθανές επιπτώσεις από την ευθυγράμμιση της εκτίμησης της επικίνδυνης ιδιότητας HP 14 «οικοτοξικό» με τα κριτήρια που καθορίζονται στον κανονισμό (ΕΚ) αριθ. 1272/2008. Δεδομένου ότι η εν λόγω μελέτη έχει πλέον ολοκληρωθεί, είναι σκόπιμο να αντικατοπτριστούν οι συστάσεις της στην εκτίμηση της επικίνδυνης ιδιότητας HP 14 «οικοτοξικό» για τα απόβλητα σύμφωνα με το παράρτημα III της οδηγίας 2008/98/ΕΚ, και να εναρμονιστεί η εν λόγω εκτίμηση, στο μέτρο του δυνατού, με τα κριτήρια που ορίζονται στον κανονισμό (ΕΚ) αριθ. 1272/2008 για την εκτίμηση της οικοτοξικότητας των χημικών προϊόντων. Κατά τον προσδιορισμό της ταξινόμησης κινδύνου των αποβλήτων για την επικίνδυνη ιδιότητα ΗΡ14 «οικοτοξικό» με την εφαρμογή μαθηματικών τύπων υπολογισμού, πρέπει να εφαρμόζονται οι γενικές τιμές διαχωρισμού, όπως ορίζονται στον κανονισμό (ΕΚ) αριθ. 1272/2008.
               
            
                  (7)
               
               
                  Το παράρτημα VI του κανονισμού (ΕΚ) αριθ. 1272/2008 περιέχει εναρμονισμένους πολλαπλασιαστικούς συντελεστές που έχουν χαρακτηριστεί από έναν περιορισμένο αριθμό ουσιών που έχουν ταξινομηθεί ως «επικίνδυνες για το υδάτινο περιβάλλον, κατηγορία 1 οξείας τοξικότητας» ή «επικίνδυνες για το υδάτινο περιβάλλον, κατηγορία 1 χρόνιας τοξικότητας» που χρησιμοποιούνται για τον προσδιορισμό της ταξινόμησης ενός μείγματος στο οποίο υπάρχουν οι ουσίες αυτές. Με βάση την πρόοδο που έχει επιτευχθεί στον ορισμό τέτοιων πολλαπλασιαστικών παραγόντων, η Επιτροπή δύναται να επανεξετάσει, σύμφωνα με το άρθρο 38 παράγραφος 2 της οδηγίας 2008/98/ΕΚ, τη μέθοδο υπολογισμού της εκτίμησης των ουσιών σχετικά με την επικίνδυνη ιδιότητα HP 14 «οικοτοξικό» για την πιθανή συμπερίληψη πολλαπλασιαστικών συντελεστών στην εν λόγω μέθοδο.
               
            
                  (8)
               
               
                  Κατά τη διεξαγωγή της δοκιμής για την εκτίμηση της επικίνδυνης ιδιότητας HP 14 «οικοτοξικό» στα απόβλητα είναι σκόπιμο να εφαρμοστούν οι σχετικές μέθοδοι που θεσπίζονται στον κανονισμό (ΕΚ) αριθ. 440/2008 της Επιτροπής (7) ή άλλες διεθνώς αναγνωρισμένες μέθοδοι δοκιμών και κατευθυντήριες γραμμές. Η απόφαση 2000/532/ΕΚ προβλέπει ότι, όταν μια επικίνδυνη ιδιότητα των αποβλήτων έχει εκτιμηθεί με δοκιμή και με τη χρήση των συγκεντρώσεων επικίνδυνων ουσιών που ορίζονται στο παράρτημα III της οδηγίας 2008/98/ΕΚ, τα αποτελέσματα της δοκιμής πρέπει να υπερισχύουν. Επιπλέον, θα πρέπει να λαμβάνονται υπόψη το άρθρο 12 του κανονισμού (ΕΚ) αριθ. 1272/2008, και ιδίως το άρθρο 12 στοιχείο β) και οι μέθοδοι για την εφαρμογή του. Είναι σκόπιμο η Επιτροπή να προωθήσει την ανταλλαγή βέλτιστων πρακτικών για τις μεθόδους δοκιμής για την εκτίμηση των ουσιών όσον αφορά την επικίνδυνη ιδιότητα HP 14 «οικοτοξικό» για την ενδεχόμενη εναρμόνισή τους.
               
            
                  (9)
               
               
                  Είναι σκόπιμο να δοθεί επαρκής χρόνος στις επιχειρήσεις και στις αρμόδιες αρχές, ώστε να προσαρμοστούν στις νέες απαιτήσεις.
               
            
                  (10)
               
               
                  Η επιτροπή που αναφέρεται στο άρθρο 39 της οδηγίας 2008/98/ΕΚ δεν διατύπωσε γνώμη για τα μέτρα που προβλέπονται στον παρόντα κανονισμό. Επομένως, τα μέτρα θα πρέπει να εγκριθούν από το Συμβούλιο σύμφωνα με το άρθρο 5α παράγραφος 4 της απόφασης 1999/468/ΕΚ του Συμβουλίου (8),
               
            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Το παράρτημα III της οδηγίας 2008/98/ΕΚ τροποποιείται σύμφωνα με το παράρτημα του παρόντος κανονισμού.
      Άρθρο 2
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
      
      Εφαρμόζεται από τις 5 Ιουλίου 2018.
      
         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Λουξεμβούργο, 8 Ιουνίου 2017.
         
            
               Για το Συμβούλιο
            
            
               Η Πρόεδρος
            
            K. SIMSON
         
      
      
         (1)  ΕΕ L 312 της 22.11.2008, σ. 3.
      
         (2)  Απόφαση 2000/532/ΕΚ της Επιτροπής, της 3ης Μαΐου 2000, για αντικατάσταση της απόφασης 94/3/ΕΚ για τη θέσπιση καταλόγου αποβλήτων σύμφωνα με το άρθρο 1 στοιχείο α) της οδηγίας 75/442/ΕΟΚ του Συμβουλίου για τα απόβλητα και της απόφασης 94/904/ΕΚ του Συμβουλίου για την κατάρτιση καταλόγου επικίνδυνων αποβλήτων κατ' εφαρμογή του άρθρου 1 παράγραφος 4 της οδηγίας 91/689/ΕΟΚ του Συμβουλίου για τα επικίνδυνα απόβλητα (ΕΕ L 226 της 6.9.2000, σ. 3).
      
         (3)  Οδηγία 67/548/ΕΟΚ του Συμβουλίου, της 27ης Ιουνίου 1967, περί προσεγγίσεως των νομοθετικών, κανονιστικών και διοικητικών διατάξεων που αφορούν στην ταξινόμηση, συσκευασία και επισήμανση των επικινδύνων ουσιών (ΕΕ 196, της 16.8.1967, σ. 1).
      
         (4)  Κανονισμός (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (ΕΕ L 353 της 31.12.2008, σ. 1).
      
         (5)  Οδηγία 1999/45/ΕΚ του Ευρωπαϊκού Κοινοβουλίου και του Συμβουλίου, της 31ης Μαΐου 1999, για την προσέγγιση των νομοθετικών, κανονιστικών και διοικητικών διατάξεων των κρατών μελών που αφορούν την ταξινόμηση, συσκευασία και επισήμανση των επικίνδυνων παρασκευασμάτων (ΕΕ L 200 της 30.7.1999, σ. 1).
      
         (6)  Κανονισμός (ΕΕ) αριθ. 1357/2014 της Επιτροπής, της 18ης Δεκεμβρίου 2014, για την αντικατάσταση του παραρτήματος III της οδηγίας 2008/98/ΕΚ του Ευρωπαϊκού Κοινοβουλίου και του Συμβουλίου για τα απόβλητα και την κατάργηση ορισμένων οδηγιών (ΕΕ L 365 της 19.12.2014, σ. 89).
      
         (7)  Κανονισμός (ΕΚ) αριθ. 440/2008 της Επιτροπής, της 30ής Μαΐου 2008, για τον καθορισμό των μεθόδων δοκιμής κατ' εφαρμογή του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) (ΕΕ L 142 της 31.5.2008, σ. 1).
      
         (8)  Απόφαση του Συμβουλίου 1999/468/ΕΚ, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (ΕΕ L 184 της 17.7.1999, σ. 23).
      
         ΠΑΡΑΡΤΗΜΑ
         Το παράρτημα III της οδηγίας 2008/98/ΕΚ τροποποιείται ως εξής:
         
                     1)
                  
                  
                     η καταχώριση για την επικίνδυνη ιδιότητα 14 «οικοτοξικό» αντικαθίσταται από την ακόλουθη:
                     
                        «HP 14 “Οικοτοξικό”: απόβλητα που παρουσιάζουν ή είναι δυνατόν να παρουσιάσουν άμεσο ή μελλοντικό κίνδυνο για έναν ή περισσότερους τομείς του περιβάλλοντος.
                     Τα απόβλητα που πληρούν οποιαδήποτε από τις ακόλουθες προϋποθέσεις πρέπει να ταξινομούνται ως επικίνδυνα σύμφωνα με την HP 14:
                     
                                 —
                              
                              
                                 Το απόβλητο που περιέχει ουσία που ταξινομείται ως καταστροφική για το όζον και έχει χαρακτηριστεί με τον κωδικό δήλωσης επικινδυνότητας H420 σύμφωνα με τον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου (*1) και η συγκέντρωση της ουσίας αυτής είναι ίση ή μεγαλύτερη από το όριο συγκέντρωσης 0,1 %.
                                 [c(H420) ≥ 0,1 %]
                              
                           
                                 —
                              
                              
                                 Το απόβλητο που περιέχει μία ή περισσότερες ουσίες που ταξινομούνται ως οξείας τοξικότητας για το υδάτινο περιβάλλον και έχουν χαρακτηριστεί με τον κωδικό δήλωσης επικινδυνότητας H400 σύμφωνα με τον κανονισμό (ΕΚ) αριθ. 1272/2008 και το άθροισμα των συγκεντρώσεων αυτών των ουσιών είναι ίσο ή μεγαλύτερο από το όριο συγκέντρωσης 25 %. Για τις ουσίες αυτές ισχύει τιμή διαχωρισμού 0,1 %.
                                 [Σ c (H400) ≥ 25 %]
                              
                           
                                 —
                              
                              
                                 Το απόβλητο που περιέχει μία ή περισσότερες ουσίες που ταξινομούνται ως χρόνιας τοξικότητας για το υδάτινο περιβάλλον 1, 2, ή 3 και έχουν χαρακτηριστεί με τον/τους κωδικό/-ούς δήλωσης επικινδυνότητας H410, H411 ή H412 σύμφωνα με τον κανονισμό (ΕΚ) αριθ. 1272/2008, και το άθροισμα των συγκεντρώσεων όλων των ουσιών ταξινομείται ως χρόνιας τοξικότητας για το υδάτινο περιβάλλον 1 (Η410) πολλαπλασιαζόμενο επί 100 και προστιθέμενο στο άθροισμα των συγκεντρώσεων όλων των ουσιών που ταξινομούνται ως χρόνιας τοξικότητας για το υδάτινο περιβάλλον 2 (H411) πολλαπλασιαζόμενο επί 10 και προστιθέμενο στο άθροισμα των συγκεντρώσεων όλων των ουσιών που ταξινομούνται ως χρόνιας τοξικότητας 3 (H412) είναι ίσο ή μεγαλύτερο από το όριο συγκέντρωσης 25 %. Για ουσίες που έχουν ταξινομηθεί ως H410 ισχύει τιμή διαχωρισμού 0,1 % και για ουσίες που έχουν ταξινομηθεί ως H411 ή H412 ισχύει τιμή διαχωρισμού 1 %.
                                 [100 × Σc (H410) + 10 × Σc (H411) + Σc (H412) ≥ 25 %]
                              
                           
                                 —
                              
                              
                                 Το απόβλητο που περιέχει μία ή περισσότερες ουσίες που ταξινομούνται ως χρόνιας τοξικότητας για το υδάτινο περιβάλλον 1, 2, 3 ή 4 και έχουν χαρακτηριστεί με τον/τους κωδικό/-ούς δήλωσης επικινδυνότητας H410, H411, H412 ή H413 σύμφωνα με τον κανονισμό (ΕΚ) αριθ. 1272/2008 και το άθροισμα των συγκεντρώσεων αυτών των ουσιών που ταξινομούνται ως χρόνιας τοξικότητας για το υδάτινο περιβάλλον είναι ίσο ή μεγαλύτερο από το όριο συγκέντρωσης 25 %. Για ουσίες που έχουν ταξινομηθεί ως H410 ισχύει τιμή διαχωρισμού 0,1 % και για ουσίες που έχουν ταξινομηθεί ως H411, H412 ή H413 ισχύει τιμή διαχωρισμού 1 %.
                                 [Σ c H410 + Σ c H411 + Σ c H412 + Σ c H413 ≥ 25 %]
                              
                           όπου: Σ = άθροισμα και c = συγκεντρώσεις των ουσιών.
                     
                        (*1)  Κανονισμός (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006, (ΕΕ L 353 της 31.12.2008, σ. 1).»·"
						
                  
               
                     2)
                  
                  
                     διαγράφεται η σημείωση κάτω από την καταχώριση της HP 15.